Ul levr marzhus eo, leun a varzhoniezh, kontet gant frazennoù berr-kenañ ha gerioù o-unan a lak ac'hanon da soñjal, a-fed stil, en "Ar follez yaouank" gant Meavenn.  Souezhet on gant an implij skoaz-ouzh-skoaz eus "me" pe "ni" hag "int", marteze eo evit diskouez muioc'h a gerentiezh etre ar skrivagnerez hag he zudennoù gwezhioù 'zo. Bommoù eñvorennoù e seblantont bezañ, un  nebeut tachoù lugernus o lufrañ muioc'h eget ar re all en ur vuhez.  N'em eus ket kavet ken lipet ar fin eget ar penn kentañ ; boutinoc'h e teu da vezañ adal m'emañ ar plac'h el lise.  Marvet eo unan bennak, se a ouezer abaoe an titl, met piv an diaoul ez eo ? N'on ket avañsetoc'h goude bezañ lennet al levr. "Hi" o vezañ pe ar vamm, pe ar c'hoar. Gant an elipsoù e chom direspont ar goulenn. Moarvat eo dispis a-ratozh, evel un hunvre just a-walc'h. Tachennoù kevrinus a vez atav en hunvreoù, kregiñ a  reont gant tud zo hag a cheñch penn pe oad pe reizh a-vuzul ma ya an noz war-raok. Unan a vank, setu tout, da bep lenner da leuniañ an toull evel ma kar.  N'eus forzh, lakaet on diaes oc'h adserriñ al levr hep bezañ diluziet ar gudenn, un dra bennak a vank, din ivez. Diroudet on un tammig.  A-fed yezh eo aes da lenn, a-boan ma kaver un dornadig gerioù amsklêr : souezhus diouzh perzh an hini he deus lakaet "Ar Priñs bihan" e brezhoneg gant gerioù ken begek.  Ur souezhadenn vrav, ul levr da  adlenn.